มาตรการตอบโต้การทุ่มตลาด(Anti-dumping: AD)
มาตรการการตอบโต้การทุ่มตลาด เป็นมาตรการทางการค้าที่ประเทศผู้นำเข้าเพื่อใช้ปกป้องอุตสาหกรรมภายในที่ได้รับความเสียหาย หรือมีแนวโน้มที่จะได้รับความเสียหายจากการทุ่มตลาด อันเกิดจากการนำเข้าสินค้าจากต่างประเทศที่ไม่เป็นธรรม
หากจะถามว่าการทุ่มตลาด คืออะไร การทุ่มตลาดนั้นก็คือ การส่งออกสินค้าจากประเทศหนึ่งไปยังอีกประเทศหนึ่งเพื่อประโยชน์ในทางพาณิชย์ โดยที่ราคาส่งออกนั้นต่ำกว่ามูลค่าปกติของสินค้าชนิดเดียวกันที่จำหน่ายเพื่อการบริโภคภายในประเทศผู้ส่งออกหรือผู้ผลิตเอง  ซึ่งราคาส่งออก (Export  Price) นั้น คือ ราคาสินค้าที่ผู้ส่งออกขายให้แก่ผู้นำเข้า หรือตัวแทนจำหน่ายในประเทศ ซึ่งไม่มีความสัมพันธ์กัน โดยราคานั้นต้องเป็นราคาที่ขายให้แก่ผู้ซื้ออิสระทอดแรก และมูลค่าปกติ (Normal Value) ก็คือ 
1.ราคาของสินค้าชนิดเดียวกันที่ขายในประเทศผู้ส่งออกหรือผู้ผลิต หรือ                                         
2.ราคาส่งออกไปยังประเทศที่สาม หรือ
3.ราคาที่คำนวณจากต้นทุนการผลิตบวกค่าใช้จ่ายอื่นๆบวกกำไรที่เหมาะสม
หากพบได้ว่าเกิดความเสียหายของอุตสาหกรรมภายในของประเทศผู้นำเข้าซึ่งเป็นผลโดยตรงจากการทุ่มตลาด ประเทศที่ได้รับความเสียหายก็สามารถใช้มาตรการตอบโต้ทุ่มตลาดได้เลย  โดยการเก็บอากร ซึ่งความเสียหายนั้นอาจเป็นในส่วนของสินค้าในประเทศถูกตัด, ถูกกดราคา, ไม่สามารถขยับราคาให้สูงขึ้น, ปริมาณการผลิตสินค้าภายในประเทศลดลง, ปริมาณสินค้าคงเหลือเพิ่มขึ้น, อัตรากำไรลดลง, ส่วนแบ่งตลาดลดลง, การจ้างงานลดลง, อัตราการนำเข้าสินค้าที่มีการทุ่มตลาด หรือสินค้าที่ได้รับการอุดหนุนเพิ่มขึ้นอย่างเห็นได้ชัด หรือแนวโน้มที่ผู้ผลิตสินค้าทุ่มตลาดหรือสินค้าที่ได้รับการอุดหนุนจะส่งสินค้าไปยังประเทศผู้นำเข้าสูงข้น
มาตรการตอบโต้การทุ่มตลาดนี้มีใช้มาเมื่อหลายร้อยปีก่อนแล้ว ต่อมามีการก่อตั้ง GATT เหล่าสมาชิกก็ได้มีการนำมาตรการนี้ขึ้นมาบัญญัติไว้ในมาตรา 6 ของข้อตกลงGATT 2490 เนื่องจากเห็นความสำคัญว่า เป็นสิ่งที่จะสามรถช่วยป้องกันตนเองจากการค้าที่ไม่เป็นธรรม ต่อมาได้มีการเจรจาทางการค้าหลายครั้ง และมีการเจรจาเกี่ยวกับมาตรานี้โดยขยายความหมาย โดยให้รวมถึงกำหนดรายละเอียดการใช้มาตรานี้มาเรื่อยๆ  จนกระทั่ง มีการก่อตั้ง WTO ขึ้น มาตราดังกล่าวก็ยังคงมีมาเรื่อยๆ จนถึงปัจจุบัน  แต่อย่างไรก็ตามประเทศต่างๆ มักใช้ประโยชน์จากมาตรการดังกล่าว โดยไม่ได้เป็นไปตามหลักเหตุผลที่ต้องป้องกันตนเองจากการค้าที่ไม่เป็นธรรม  อาจเป็นเพราะความตกลงว่าด้วยการตอบโต้การทุ่มตลาดฉบับปัจจุบัน ยังขาดความชัดเจนในหลายประเด็น  อีกทั้งทุกประเทศยังเปิดโอกาสให้เจ้าหน้าที่ผู้บังคับใช้มาตรการนี้สามารถใช้ดุลพินิจได้อย่างกว้างขวาง ทำให้การมีการนำมาตรการดังกล่าวมาปรับใช้อย่างบิดเบือนเจตนารมณ์อันแท้จริงของมาตรการดังกล่าว
ในส่วนของประเทศไทยเอง ก็มีการอนุวัตรการกฎหมายภายในเกี่ยวกับการตอบโต้การทุ่มตลาดให้เป็นไปตามข้อตกลง WTO ที่ไทยได้เข้าเป็นสมาชิก โดยไทยเริ่มมี พรบ. ตอบโต้การทุ่มตลาด ในปี 2507 แต่กฎหมายฉบับนี้ก็มีข้อจำกัดบางประการกล่าวคือ เช่น ไม่ได้กำหนดขั้นตอนวิธีการไต่สวนที่ละเอียดและชัดเจน  และไม่ได้ครอบคลุมการตอบโต้การอุดหนุนให้เพียงพอ  ต่อมามีการปรับปรุงแก้ไขกฎหมายเกี่ยวกับมาตรการอยู่หลายฉบับ  จนมาถึงกฎหมายฉบับปัจจุบัน  คือพรบ.ตอบโต้การทุ่มตลาดและการอุดหนุนซึ่งสินค้าจากต่างประเทศ 2542  สาเหตุก็เพราะพรบ. ฉบับก่อนๆ มีบทบัญญัติบางประการที่ไม่เหมาะสมกับการขยายตัวและเปลี่ยนแปลงโครงสร้างทางเศรษฐกิจและการค้าของประเทศ ไม่ครอบคลุมเรื่องการตอบโต้การอุดหนุนซึ่งสินค้าจากต่างประเทศ  ไม่ครอบคลุมเรื่องการอุดหนุน ซึ่งสินค้าจากต่างประเทศและไม่สอดคล้องกับข้อตกลงระหว่างประเทศที่บังคับใช้อยู่ในปัจจุบัน  ซึ่งสรุปโดยรวมแล้วลักษณะของพรบ.ตอบโต้การทุ่มตลาดของไทยมีดังนี้ 
1. กฎหมายการตอบโต้การทุ่มตลาดของไทยยึดหลักของสหภาพยุโรป ซึ่งเป็นแบบ Lesser duty ซึ่งจะแตกต่างกับของสหรัฐฯ ซึ่งเป็นแบบ Full duty ซึ่งทั้งสองแบบนี้จะต่างกันตรงการกำหนดอัตราตอบโต้ นอกจากนี้การไต่สวนการทุ่มตลาดของไทยจะใช้เพียงหน่วยงานเดียว ผิดกับของสหรัฐฯ ที่ใช้ 2 หน่วยงานเนื่องจากได้แยกหน่วยงานไต่สวนการทุ่มตลาดกับหน่วยงานไต่สวนความเสียหายออกจากกัน ซึ่งหน่วยงานของไทยนั้นคือ สำนักงานปกป้องและรักษาผลประโยชน์ทางการค้าของกรมการค้าต่างประเทศ กระทรวงพาณิชย์
2.ประเทศไทยมักถูกไต่สวนการทุ่มตลาดมากกว่าเป็นผู้ไต่สวนเอง เนื่องจากไทยมีอุตสาหกรรมที่อยู่ในภาวะสูญเสียความได้เปรียบหรือไม่มีความสามารถในการแข่งขันทางอุตสาหกรรมเพียงไม่กี่อุตสาหกรรม
3.อุตสาหกรรมของไทยที่ได้รับการคุ้มครองจากมาตรการนี้ส่วนใหญ่จะเป็นอุตสาหกรรมที่มีผู้ผลิตเพียงรายเดียวและมีผู้ผลิตน้อยราย  เนื่องจากเป็นกลุ่มที่สามารถมารวมตัวกันได้เป้นอย่างดี  อีกทั้งมีความพร้อมทางด้านทุนทรัพย์  บุคลากร ระบบบัญชี และการบริหารงาน  สำหรับใช้ในการดำเนินการร้องขอให้มีการตอบโต้การทุ่มตลาด
4. ผู้รับผิดชอบเกี่ยวกับมาตรการตอบโต้การทุ่มตลาดของไทยไม่เคยมีประสบการณ์ในด้านเข้าไปเจรจาเพื่อทำความตกลงขอระงับการทุ่มตลาดจากประเทศต่างๆ ดังเช่น สหภาพยุโรป  อเมริกา  ออสเตรเลีย  แคนาดา ซึ่งเป็นวิธีการที่ดีและประหยัดค่าใช้จ่ายเพื่อลดการไต่สวนได้ดี
5. การที่มาตรการให้อำนาจเจ้าหน้าที่ผู้รับผิดชอบในการดำเนินมาตรการดังกล่าวใช้ดุลพินิจอย่างมากเนื่องจากมีหลายเรื่องที่มาตรการกำหนดไว้อย่างหลวมๆไม่ชัดเจน  อย่างเช่นเรื่องความเสียหาย  การพิจารณาปัจจัยต่างๆทั้ง 15 ปัจจัย ทำให้เจ้าหน้าที่ใช้ดุลพินิจมากและอาจแตกต่างกันไปในแต่ละประเทศทำให้ขาดบรรทัดฐานที่ชัดเจน
                   สาเหตุที่การทุ่มตลาดเป็นสิ่งที่นานาประเทศควรตอบโต้  เนื่องมาจากเมื่อผู้ทุ่มตลาดทำการทุ่มตลาดจนตนเองกลายเป็นผู้ผลิตรายเดียวแล้ว จะทำให้เขามีอำนาจผูกขาดและอาศัยช่วงที่ทำลายคู่แข่งทั้งหมดแล้วตนก็จะทำการเพิ่มราคาสินค้าจนสูง ทำให้ประชาชนต้องยอมรับภาระในค่าสินค้าดังกล่าวและไม่สามารถดำเนินการใดๆได้ เนื่องจากผู้ผลิตรายอื่นๆ ไม่มีแล้ว เลิกกิจการไปหมดแล้ว
                    นอกจากนี้ยังมีข้อดี คือทำให้บริษัทที่ยื่นคำร้องขอให้มีมาตรการตอบโต้การทุ่มตลาดมีผลตอบแทนสูงกว่าปกติ  อุตสาหกรรมภายในได้รับความเสียหายจากการทุ่มตลาดค่อนข้างน้อย  มีการนำเข้าสินค้าชนิดนั้นลดลงและมีการผลิตสินค้านั้นในประเทศเพิ่มขึ้น  ขณะเดียวกันมีการนำเข้าจากแหล่งที่ไม่ถูกตอบโต้การทุ่มตลาดเพิ่มขึ้น   นอกจากนี้ราคาสินค้าที่ถูกเก็บอากรตอบโต้การทุ่มตลาดสูงขึ้นมากกว่าอัตราการตอบโต้การทุ่มตลาด และทำให้มีการลงทุนโดยตรง  เพื่อหลีกเลี่ยงการถูกเก็บอากรตอบโต้การทุ่มตลาด   แต่อย่างไรก็ตามมาตรการดังกล่าวเองก็มีข้อเสียอยู่  เนื่องจากมาตรการดังกล่าว เป็นเพียงเครื่องมือในการกีดกันทางการค้า  และบริษัทผู้ร้องเรียนมักนำมาใช้  เพื่อให้ตนเองมีความสามารถในการแข่งขันเหนือบริษัทคู่แข่ง  ไม่ใช่มาตรการเพื่อป้องกันหรือตอบโต้แบบทำลายคู่แข่ง
                      นอกจากนี้ข้อเสียอีกข้อหนึ่ง คือ บริษัทถูกเก็บอากรตอบโต้การทุ่มตลาดนั้น  เขาสามารถผลักภาระไปยังราคาสำหรับผู้บริโภค ในประเทศที่เก็บอากรดังกล่าวอยู่ดี  นอกจากนี้  สินค้าที่นำเข้าจากแหล่งที่ไม่ถูกเก็บอากรตอบโต้  มีการขึ้นราคาประมาณ 2 ใน3 ของการขึ้นราคาของสินค้าที่นำเข้าจากแหล่งที่ถูกเก็บอากรตอบโต้การทุ่มตลาด   ประเทศที่รายได้ปานกลางถึงรายได้ต่ำ  ซึ่งก็เป็นกลุ่มประเทศกำลังพัฒนาทั้งหลายเป็นกลุ่มประเทศที่เป็นเป้าหมายสำคัญของการใช้มาตรการตอบโต้การทุ่มตลาด  สินค้าที่ถูกตอบโต้มากที่สุดก็เป็นสินค้าประเภท เหล็ก โลหะ รองลงมาก็เห็นจะเป็นผลิตภัณฑ์ทางเคมี  ลำดับต่อมาก็คือพลาสติกและยาง รองลงมาอีกก็คือสินค้าเครื่องใช้ไฟฟ้า  และอันดับห้าก็คือ  เสื้อผ้าและสิ่งทอ
                       เมื่อมีการทุ่มตลาดและเกิดความเสียหายก็จะเข้าสู่กระบวนการไต่สวน ซึ่งวิธีการไต่สวนก็ยังมีความบกพร่องอยู่เนื่องจากมาตรการดังกล่าวได้ให้อำนาจแก่เจ้าหน้าที่ในการใช้ดุลพินิจมาก  นอกจากนี้แรงกดดันทางการเมืองมีผลต่อการไต่สวน  เช่น ถ้ามีสภาผู้แทนราษฎร หรือสมาชิกวุฒิสภาของสหรัฐฯ อยู่ในรัฐที่บริษัทหรือโรงงานตั้งอยู่จะมีโอกาสประสบความสำเร็จในการร้องขอให้ใช้มาตรการมากกว่าซึ่งจะเห็นได้ชัดเจนเลยว่า มีความลำเอียงเข้ามาเกี่ยวข้อง  นอกจากนี้ยังมีความลำเอียงต่อประเทศบางกลุ่มโดยเฉพาะ  คือ ถ้ามีการฟ้องร้องพวกบริษัทจากประเทศยุโรปตะวันตก  จะมีแนวโน้มที่ถูกปฏิเสธคำร้อง  เราก็จะเกิดคำถามขึ้นมาว่า “จริงหรือที่มาตรการตอบโต้ ได้ผลจริงและเป็นธรรม” นอกจากนี้อุตสาหกรรมบางประเภท เช่น เหล็ก จะมีการถูกตอบโต้มากที่สุด ด้วยเหตุนี้ ก็จะมีผู้เชี่ยวชาญที่จะไต่สวนเรื่องเหล็ก มากกว่าเรื่องอื่นๆ ซึ่งสินค้าอื่นๆ อาจไม่มีผู้เชี่ยวชาญเลย ทำให้การไต่สวน อาจถูกบิดเบือนไม่สมเจตนารมณ์ก็เป็นได้
                ดังที่กล่าวมาข้างต้น  ประเทศไทย จะยึดหลัก Lesser  duty  rule ในการกำหนดอากรตอบโต้การทุ่มตลาด เช่นเดียวกับของทางยุโรป,ออสเตรเลีย ซึ่งแตกต่างจากทางอเมริกาที่ใช้หลัก Full  duty คือกำหนดอัตราตอบโต้การทุ่มตลาดเท่ากับส่วนเหลื่อมการทุ่มตลาด  แต่ในส่วนของ Lesser  duty นั้นจะเป็นการคำนวณทั้งส่วนเหลื่อมการทุ่มตลาดและอัตราความเสียหายและจะเลือกเอาอัตราค่าที่ต่ำกว่า 2 อัตรานี้  เพื่อกำหนดอากรตอบโต้การทุ่มตลาด  ซึ่งแบบนี้จะใช้คำนวณเพื่อขจัดความเสียหายและจะเกินกว่าส่วนเหลื่อมล้ำการทุ่มตลาดไม่ได้  ดังนั้น  การคำนวณทั้งอัตราความเสียหายและส่วนเหลื่อมการทุ่มตลาด  อัตราการตอบโต้การทุ่มตลาด จะเท่ากับอัตราความเสียหาย  ถ้าอัตราความเสียหายต่ำกว่าส่วนเหลื่อมการทุ่มตลาด  แต่ในทางตรงกันข้ามถ้าอัตราความเสียหายมีค่าสูงกว่า  ก็จะกำหนดอัตราอากรให้เท่ากับส่วนเหลื่อมการทุ่มตลาด  ซึ่งแบบนี้จะมีความเป็นธรรมมากกว่าและไม่เอาเปรียบประเทศที่ถูกตอบโต้มากเกินไป  แต่อย่างไรก็ตามดังที่กล่าวมาข้างต้น  มีบางประเทศเท่านั้นที่ใช้หลักนี้  ดังนี้ จึงควรให้ทุกประเทศ หันมาใช้หลักเดียวกันนี้  ซึ่งในการเจรจาการค้ารอบDoha   กลุ่มประเทศ FAO ซึ่งได้แก่ ไทย  ยุโรป  อินเดีย  บราซิล ต่างเรียกร้องให้ทุกประเทศมีการหันกลับมาใช้หลักนี้ทั้งหมด
             ดังที่กล่าวมาแล้วว่า  มาตรการดังกล่าว มีปัญหาเรื่องการปรับใช้อย่างมากมาย  ซึ่งไทยเองก็ประสบปัญหาเหล่านี้เช่นเดียวกัน  ซึ่งส่งผลให้เกิดอุปสรรคมากมายในการที่ไทยจะตกลงทำการค้ากับประเทศต่างๆ อีกทั้งเนื่องจากความตกลงเกี่ยวกับมาตรการนี้เป็นสนธิสัญญาหลายฝ่าย  ดังนั้นเนื้อหาที่บัญญัติไว้  ในความตกลงจึงบัญญัติในลักษณะกว้างๆ  เพื่อให้แต่ละประเทศอนุวัตรการกฎหมายภายในของตนอย่างไรก็ได้แต่ต้องไม่ขัดแย้งกับความตกลง  ทำให้เกิดปัญหาการตีความของแต่ละประเทศที่ตีความแตกต่างกัน  เหตุผลนี้เองทำให้นานาประเทศเห็นว่าความตกลงในเรื่องการทุ่มตลาดของ GATT ข้อ 6 นี้ เป็นเครื่องมือที่ใช้เพื่อปกป้องอุตสาหกรรมภายในของตนจากการนำเข้าสินค้าต่างประเทศและก่อให้เกิดผลกระทบต่อการค้าระหว่างประเทศโดยรวม  อีกทั้งทำให้การใช้มาตรการนี้ในลักษณะบิดเบือน  เช่น ในการกำหนดราคา เพื่อกำหนดส่วนเหลื่อมล้ำการทุ่มตลาด ในกรณีราคาปกติ (Normal  Value)  เป็นราคาที่แท้จริงซึ่งเป็นราคาที่มีการจำหน่ายสินค้าในตลาดภายในประเทศผู้ส่งออก  และหากปริมาณการจำหน่ายดังกล่าวนั้นน้อยเกินไป หรือการจำหน่ายสินค้านั้น เป็นการจำหน่ายในราคาต่ำกว่าทุน  ความตกลงฯ ถือว่าราคาดังกล่าวไม่น่าเชื่อถือและไม่สามารถนำมาคำนวณเป็นราคาตัวแทนได้  ดังนั้น ความตกลงฯ จึงได้กำหนดให้พิจารณาจากราคาจากการจำหน่ายสินค้าที่เหมือนกันในประเทศที่สาม  หรือสร้างราคาปกติขึ้นมาแทน  ซึ่งเป็นราคาที่สมมติขึ้นจากการคำนวณต้นทุนสินค้า ในประเทศผู้ส่งออก  ซึ่งก็คือราคาต้นทุนการผลิตรวมกับต้นทุนการจำหน่ายและการบริหารรวมกับผลกำไร  ส่วนราคาส่งออกนั้นเป็นราคาที่ได้จากการส่งออกจากประเทศผู้ส่งออก  อย่างไรก็ตามหากการส่งออกนั้น ดำเนินการโดยผู้ส่งออกและผู้นำเข้า ที่มีความเกี่ยวข้องสัมพันธ์กัน  ราคาส่งออกดังกล่าวก็ไม่สามารถนำมาใช้เป็นตัวแทนในการคำนวณได้  แบบนี้ราคาส่งออกจะต้องคำนวณจากราคาที่ผู้นำเข้าจำหน่ายให้แก่ผู้บริโภครายแรกที่ไม่มีความสัมพันธ์กับผู้นำเข้าและผู้ส่งออกใดๆ  โดยหักกลบลบด้วยต้นทุนทั้งหมดซึ่งเมื่อหาราคาปกติและราคาส่งออกสินค้าได้แล้วก็นำราคาทั้งสองมาเปรียบเทียบนั้นเพื่อหาส่วนเหลื่อมราคาเพื่อให้ทราบว่ามีการทุ่มตลาดเกิดขึ้นหรือไม่  แต่การที่จะเอามาเปรียบเทียบกันได้นั้น เราต้องแน่ใจเสียก่อนว่า ราคาทั้งสองนั้นต้องอยู่ในระดับที่เปรียบเทียบกันได้  คือ ต้องปรับความแตกต่างในระดับการค้า  อัตราส่วนลด  ลักษณะทางกายภาพ  เงื่อนไขการจำหน่าย  และปัจจัยอื่นๆ ที่มีผลต่อการเปรียบเทียบดังกล่าว  ซึ่งปัญหาที่เกิด คือ  แต่ละประเทศตีความแตกต่างกัน ในเรื่องสินค้าเหมือนกัน(Like  Product)  กรณีปกติทางการค้า(Ordinary  Course Of  Trade)  การคำนวณผลกำไร  เกณฑ์ในการเลือกประเทศที่สาม  อีกทั้งความตกลงก็ยังขาดหลักเกณฑ์ ในการเลือกใช้วิธีคำนวณ  ทำให้แต่ละประเทศ เลือกใช้วิธีคำนวณที่ตนได้ประโยชน์สูงสุด
                    ในด้านความเสียหายก็เช่นเดียวกัน  การที่แต่ละประเทศจะใช้มาตรการตอบโต้ ได้ต่อเมื่อมีความเสียหายเกิดขึ้น  ดังนั้นก็จะต้องมีการพิสูจน์ความเสียหาย  แต่แม้ในความตกลงฯดังกล่าวจะได้กำหนดหลักเกณฑ์ในการพิสูจน์ความเสียหาย  แต่ก็ยังขาดหลักเกณฑ์ที่แน่นอนชัดเจน  เช่น มาตรา3.4 กำหนดว่า” ผู้ไต่สวนต้องพิสูจน์ให้เห็นว่า ความเสียหายจากการทุ่มตลาด ก่อให้เกิดความเสียหายต่อปัจจัยทางเศรษฐกิจ  ตามกำหนดในบัญชีรายการซึ่งมีทั้งสิ้น 15 รายการ ได้แก่ ยอดจำหน่าย  กำไร  ผลผลิต  ส่วนแบ่งตลาด  ประสิทธิภาพการผลิต  ผลตอบแทนจากการลงทุน  การใช้กำลังการผลิต  ปัจจัยที่กระทบต่อราคราภายใน  ความมากน้อยของส่วนเหลื่อมการทุ่มตลาด  เงินทุนหมุนเวียน  สินค้าคงคลัง  การจ้างงาน  ค่าจ้างแรงงาน  อัตราการเจริญเติบโต  ความสามารถในการเพิ่มเงินทุน   แต่กฎหมายเอง กลับไม่ได้กำหนดว่า ต้องพิสูจน์ให้ถึงขนาดไหน  หรือจะต้องตรวจสอบความเสียหายของความรุนแรงทั้ง 15 รายการหรือไม่  หรือแค่ปัจจัยใดปัจจัยหนึ่งก็พอ
              นอกจากนี้การที่มาตรา 9.1 ให้การตอบโต้ ต้องมีการจัดเก็บอากรเพียงเพื่อขจัดความเสียหายและต้องไม่เกินส่วนเหลื่อมการทุ่มตลาดที่มาจากการคำนวณภายใต้ มาตรา2  ฉะนั้นเนื่องจากการตั้งอากรตอบโต้นั้น มีเป้าหมายเพียงเพื่อเยียวยาอุตสาหกรรมภายในที่ได้รับความเสียหายจากการทุ่มตลาดเท่านั้น  มิได้มุ่งหมายให้ใช้เป็นเครื่องมือในการตั้งกำแพงเพิ่มเติมจากความเสียหาย  แต่ตัวความตกลงฯกลับกำหนดให้ เป็นดุลพินิจขิงผู้มีอำนาจจัดเก็บอากรที่จะเลือกว่าจะเก็บในระดับที่เพียงพอเพื่อขจัดความเสียหาย หรือในระดับที่ไม่เกินส่วนเหลื่อมการทุ่มตลาด ซึ่งจริงๆแล้ว ควรมีหลักเกณฑ์กำหนดไว้อย่างเคร่งครัด
              ข้อบกพร่องของมาตรการนี้ยังไม่จบเพียงเท่านี้ เนื่องจาก มาตรการฯดังกล่าวยังขาดความโปร่งใสและชัดเจน  เนื่องจากการไต่สวนจะมีการพิจารณา ซึ่งจะมีบุคคลหลายคณะเข้ามาพิจารณาและไต่สวน ซึ่งแต่ละคณะก็ใช้วิธีการที่แตกต่างกันในการกำหนดราคาที่สร้างขึ้น  ทำให้ผลการตัดสินคดีในขั้นต้นและขั้นสุดท้ายแตกต่างกัน  หรือแม้แต่การพิจารณาเรื่องความเกี่ยวข้องของผู้ส่งออกและผู้นำเข้าแตกต่างกันอย่างไร  เช่น ต้องมีการตีความเองว่าจะต้องมีผู้ถือหุ้นกี่เปอร์เซ็นต์ในบริษัท  ถึงจะถือว่ามีความเกี่ยวข้องกัน  หรือแม้แต่ประเด็นของบัญชีประเภทสินค้า  คือ สินค้าบางประเภทระบุว่าเป็นสินค้าอันนี้  ส่วนสินค้าอีกอันหนึ่งก็ระบุว่าเป็นสินค้าอันนี้  แต่พอไปเทียบบัญชีประเภทสินค้า กลับกลายเป็นว่าอยู่คนละประเภท ทั้งที่จริงแล้วลักษณะทุกอย่างโดยรวม  มันควรอยู่ในประเภทเดียวกัน ต่างกันเพียงชื่อเรียกเท่านั้น
ในการไต่สวนนั้น ผู้ถูกกล่าวหาจะต้องถูกตรวจสองพฤติกรรม และเปิดเผยข้อมูลต่างๆ  ทำให้กลยุทธ์บางอย่างถูกเปิดโปงออกมาให้กับนานาประเทศ  อาจเป็นสิ่งที่ทำให้คู่แข่งของประเทศที่ถูกกล่าวหา  ใช้โอกาสนี้ในการนำกลยุทธ์ มาใช้ให้เป็นประโยชน์แก่ตน  นอกจากนี้ระหว่างไต่สวนผู้ถูกกล่าวหาเสมือนกับถูกจำกัดสิทธิในการค้าอย่างหนึ่งเลย  เช่นในระหว่างการไต่สวน ประเทศที่เคยสั่งสินค้าจากผู้ถูกกล่าวหา อาจเกิดความไม่มั่นใจทำให้หันไปสั่งซื้อสินค้าจากประเทศอื่นแทน  และอาจซื้อจากประเทศอื่นๆนั้นไปตลอดก็ได้  
 ในการดำเนินการไต่สวนนั้นย่อมต้องใช้ค่าใช้จ่ายเป็นจำนวนมาก  ดังนี้จึงทำให้ผู้เสียหายที่เป็นผู้ประกอบการขนาดเล็กๆ ไม่อยากเข้ามาใช้สิทธิ์ เนื่องจากเห็นว่าไม่คุ้มค่า  อีกทั้งยังต้องมีการเปิดเผยข้อมูลทางการค้าของทั้งผู้ร้องขอให้ไต่สวนและผู้ถูกไต่สวนอีก  จึงไม่เข้ามาใช้สิทธิ ก็ยิ่งทำให้ผู้กระทำการทุ่มตลาดยังกระทำต่อไปอย่างลอยนวล
ขณะนี้ประเทศไทยประสบกับปัญหามาตรการฯนี้ ที่สำคัญๆเลย คือเรื่องการส่งออกกุ้งกับประเทศจีน  นอกจากนี้ที่ไทยเคยประสบมาแล้วก็ยังมีอีหลายเรื่อ ยกตัวอย่างเช่น
-ประเทศไทยถูกสหรัฐ ใช้มาตรการตอบโต้กับไทย  แต่มีปัญหาในเรื่องการคำนวณส่วนเหลื่อมการทุ่มตลาด ทางสหรัฐอ้างมาตรา9.1 ของความตกลงฯ ที่กำหนดว่า”การเรียกเก็บอากรจะต้องเท่ากับราคาต่ำกว่าส่วนเหลื่อมการทุ่มตลาด เท่านั้น”ทำให้เปิดช่องในการเรียกเก็บอากร เกินกว่าความเสียหายที่เกิดขึ้นได้ โดยไม่คำนึงว่าจะสูงเกินความเสียหายที่ได้รับหรือไม่
- กรณีประเทศออสเตรเลียกับไทย ทางออสเตรเลียได้มีการไต่สวนสินค้าน้ำสับปะรดเข้มข้นและสับปะรดกระป๋องของไทย  โดยคำนวณต้นทุนการผลิตเท่ากันในการกำหนดมูลค่าปกติ  เนื่องจากมาตรา 2ของความตกลงฯ ว่าด้วยการคำนวณส่วนเหลื่อมการทุ่มตลาด  ที่เปิดช่องให้ประเทศผู้ไต่สวนใช้ดุลพินิจ ในการหาราคาปกติ โดยการใช้ราคาขายในประเทศ หรือการคำนวณต้นทุน  เป็นต้น  เช่นในส่วนของการใช้ราคาขายในประเทศคำนวณอาจเกิดปัญหาในกรณีที่ราคาขายในประเทศ บาง Transaction ได้กำไร แต่บาง transaction ก็ขาดทุน แบบนี้ส่วนใหญ่ก็มีแต่จะเลือกใช้ที่ตนเองได้กำไร คือตนได้ผลประโยชน์มากที่สุด
- กรณีจาไมกา ได้ไต่สวนไทย เรื่องปูนซีเมนต์ปอร์ตแลนด์จากไทย
- กรณีอินเดีย ไต่สวนสินค้า Partially oriented yarn จากไทย เนื่องจากการที่ มาตรา 2.2 ของมาตรการฯ เปิดชิ่งให้ประเทศผู้ไต่สวนใช้ดุลพินิจเองว่า เมื่อจะใช้การสร้างราคา หรือการหารคาอื่นมาทดแทน เช่น ประเทศที่สามทำให้ผู้ไต่สวน สามารถจะเลือกใช้วิธีใดก็ได้ตามอำเภอใจ 
จะเห็นได้ว่าที่กล่าวมาทั้งหมดนั้น ถึงGATT ไม่ได้ห้ามการทุ่มตลาด  เพราะเมื่อคำนึงถึงสภาพความเป็นจริงนั้นการที่สินค้ามีราคาถูก ผู้บริโภคในประเทศผู้นำเข้าย่อมได้ประโยชน์อยู่แล้วและผู้ผลิตในประเทศผู้นำเข้าที่ใช้สินค้านั้นเป็นวัตถุดิบ ก็ได้ประโยชน์เช่นเดียวกัน  แต่อย่างไรก็ดีเมื่อพิจารณาในด้านผู้ประกอบการที่ผลิตสินค้าชนิดเดียวกันในประเทศผู้นำเข้า  การขายสินค้าชนิดเดียวกัน  โดยการกำหนดราคาขายสินค้าที่แตกต่างกันระหว่างตลาดผู้ส่งออกและตลาดผู้นำเข้า  โดยการขายสินค้าส่งออกในราคาที่ต่ำกว่าราคาปกติภายในประเทศผู้ส่งออกเพื่อตัดราคาผู้ผลิตรายอื่นๆ ในตลาด  การกระทำดังกล่าวถือได้ว่าเป็นการกีดกันกระบวนการแข่งขันทางการค้าที่ก่อให้เกิดความไม่เป็นธรรม(Unfair  Trade) และทำให้ผู้ผลิตภายในประเทศผู้นำเข้ามีประสิทธิภาพไม่อาจแข่งขันด้านต้นทุนได้  และต้องออกจากตลาดไป และนำไปสู่การผูกขาดทางการค้า อันเป็นการบั่นทอนประสิทธิภาพการผลิตโดยรวมด้วย
แหล่งข้อมูล
· พระราชบัญญัติการตอบโต้การทุ่มตลาดและการอุดหนุนซึ่งสินค้าจากต่างประเทศ พ.ศ. 2542

· การปรับปรุงกฎกติกาความตกลงว่าด้วยการทุ่มตลาด,เดือนเด่น นิคมบริรักษ์ และกิรติพงศ์ แนวมาลี, สถาบันวิจัยเพื่อการพัฒนาประเทศไทย
ที่มา: http://gotoknow.org/file/oula_ray/%E0%B8%A1%E0%B8%B2%E0%B8%95%E0%B8%A3%E0%B8%81%E0%B8%B2%E0%B8%A3%E0%B8%95%E0%B8%AD%E0%B8%9A%E0%B9%82%E0%B8%95%E0%B9%89%E0%B8%81%E0%B8%B2%E0%B8%A3%E0%B8%97%E0%B8%B8%E0%B9%88%E0%B8%A1%E0%B8%95%E0%B8%A5%E0%B8%B2%E0%B8%94.doc
